L 16/2
RO
Jurnalul Oficial al Uniunii Europene
18.1.2023
(5)
În Uniune au loc în mod regulat evenimente cu porumbei acrobați.
Porumbeii care pot proveni din mai multe state membre sunt colectați și transportați în cuști de către deținătorii lor de la unitățile de origine unde sunt ținuți în mod normal la locul evenimentului.
Păsările sunt eliberate la locul evenimentului pentru demonstrații de zbor înainte de a se întoarce în cuștile în care sunt aduse înapoi în unitatea de origine.
Prin urmare, aceste evenimente pot fi considerate expoziții, echivalente cu cele organizate pentru păsările de pradă.
Prin urmare, articolul 67 trebuie modificat pentru a extinde cerințele pentru spectacolele de zbor în scop de vânătoare pentru păsările de pradă la toate tipurile echivalente de expoziții și pentru a specifica condițiile relevante pentru deplasările spre și dinspre astfel de evenimente.
(6)
Mai mult, articolul 71 din Regulamentul delegat (UE) 2020/688 impune ca operatorii să transporte păsări captive către un alt stat membru numai dacă acestea sunt însoțite de un certificat de sănătate animală eliberat de autoritatea competentă din statul membru de origine.
Acest articol prevede, de asemenea, anumite derogări de la această obligație.
Având în vedere modificările aduse articolului 67, este necesar ca aceste modificări să se reflecte în derogările prevăzute la articolul 71 alineatele (2) și (3).
Prin urmare, articolul 71 trebuie modificat în consecință.
(7)
Articolul 81 alineatul (2) din Regulamentul delegat (UE) 2020/688 stabilește detaliile privind conținutul certificatului de sănătate animală pentru păsări captive.
Având în vedere posibilitatea introdusă la articolul 67 prin prezentul regulament de a transporta păsări captive colectate într-o singură unitate înregistrată situată în statul membru de origine, este oportun să se precizeze cerințele care trebuie respectate în acest caz specific.
Prin urmare, articolul 81 alineatul (2) trebuie modificat în consecință.
(8)
Articolul 91 din Regulamentul delegat (UE) 2020/688 detaliază responsabilitatea autorității competente pentru certificarea sănătății animale, iar dispozițiile specifice privind păsările captive sunt stabilite la alineatul (1) litera (e) de la articolul respectiv.
Este necesar să se completeze aceste dispoziții pentru a prevedea controale de identitate și fizice, precum și controale ale documentelor care trebuie efectuate atunci când păsările captive destinate unei expoziții într-un alt stat membru sunt colectate și ținute temporar într-o unitate în scopul certificării.
Prin urmare, articolul 91 trebuie modificat în consecință.
(9)
Prin urmare, Regulamentul (UE) 2020/688 trebuie să fie modificat,
ADOPTĂ PREZENTUL REGULAMENT:
Articolul 1 Regulamentul delegat (UE) 2020/688 se modifică după cum urmează: 1.
Articolul 67 se înlocuiește cu următorul text: „Articolul 67 Cerințe privind circulația păsărilor captive destinate expozițiilor (1) Operatorii transportă păsări captive la o expoziție dintr-un alt stat membru numai în cazul în care animalele respective îndeplinesc condițiile de la articolul 59.
(2) Înainte de a transporta păsările la o expoziție într-un alt stat membru, operatorii dintr-un stat membru pot colecta păsări captive într-o singură unitate înregistrată situată în același stat membru, în următoarele condiții: (a) păsările captive rămân în unitatea respectivă pentru o perioadă maximă de 12 ore; (b) în momentul colectării, unitatea deține numai păsări captive destinate expoziției respective; (c) toate păsările captive colectate în unitate provin direct din unități înregistrate sau autorizate în care sunt ținute în permanență și în care îndeplinesc condițiile prevăzute la articolul 59.